En ung nordmann haster på flyet fra Malta til Oslo. I håndbagasjen har han en Rolex-klokke til 60.000 kroner, som blir fraktet inn i landet uten fortolling. Få timer senere blir den kostbare klokka overrakt under en dyr middag på Aker Brygge. Den heldige mottakeren var en storspiller som nettopp hadde vunnet 3-4 millioner på nettkasino. Flere tidligere storspillere og ansatte i pengespillselskaper forteller om Rolex-klokker, Apple-produkter, pengebonuser og luksusferier i gaver fra store utenlandske spillselskaper. Alt dette er forbudt ifølge norsk lov. Mannen med Rolex-klokka har som jobb å finne ut mest mulig om norske storspillere – alt fra jobb, ligning og favorittlag til spillvaner og elskerinner. Selskapet han jobber for skal også ha en etterretningsavdeling som kartlegger gamblernes tippeferdigheter – og utestenger de dyktigste. I neste uke skal Stortinget vedta framtidas spillpolitikk. Kanskje monopolet til Norsk Tipping blir avviklet og erstattet av en lisensordning til utenlandske spillselskaper, slik Danmark gjorde i 2012. Men vet vi i Norge egentlig nok om disse utenlandske pengespillselskapene? − Alle visste hva det gikk i, men lukket øynene fordi pengene strømmet inn. – Niklas

Luksusartikler og kostbare reiser var verktøyet da Niklas jobbet med norske storspillere. Foto: Webjørn S. Espeland, NRK P3

VIP-kundepleieren Gambling har historisk sett vært knytta til kriminalitet og gangstere.

I 2017 er bransjen sponset av Oljefondet. – På hver eneste VIP-kunde hadde jeg en hel mappe med info. Hvor de jobbet, ligningen deres, hvor mye de tjente, hva kona het, om de likte Arsenal eller foretrakk poker foran blackjack. Jeg fant til og med ut at en kunde hadde en elskerinne! «Niklas» hadde ansvaret for norske VIP-kunder hos et av verdens største pengespillselskap – som Oljefondet eier andeler i. Tross kundereiser på femstjerners hotell og gratisfester hver fredag – en drøm for mang en norsk ungdom – holdt han ikke ut mer enn et drøyt år i gamblingbransjen. – Selskapet jeg jobbet for hadde en egen etterretningsavdeling som analyserte og utestengte de flinkeste spillerne, forteller Niklas. Han sitter på en benk omgitt av påskeliljer i en britisk by. Navnet hans er endret for anledningen, siden han ikke vil ha noe etterspill med tidligere arbeidsgiver. Likevel ønsker han å belyse en bransje han mener norske myndigheter kjenner altfor dårlig til. Niklas vil ikke røpe hvor han befinner seg, men påskeliljene rundt ham vitner om at våren har kommet til den britiske byen. Foto: Webjørn S. Espeland, NRK P3 Ifølge Niklas var jobben hans todelt: Han skulle finne ut så mye som mulig om norske storspillere, samt utbetale bonuser, arrangere reiser og pleie kundene med gaver. – All info kunne brukes. For eksempel kunne jeg spørre storspilleren som hadde en elskerinne, om han ville ha med dama si på en luksustur. Hvis en gambler likte Arsenal, dukket det garantert opp en tur til London med Arsenal-kamp. I porteføljen til Niklas var det rundt 100 norske VIP-kunder, de fem prosentene som spilte for mest penger. Av disse var 30-40 virkelig storspillere. Og pengene strømmet fra norske datamaskiner til kontorblokka på Malta. – Første dag på jobb fikk jeg se tallene på VIP-kundenes omsetning. Noen hadde spilt for hundretusener, og jeg utbrøt at det var sinnsyke kronebeløp. Da sier sjefen min: «Du, dette er tall i euro.» Det var helt ekstremt. Jeg hadde forventet store tall, men ikke i den størrelsen. Gamblingøya Malta Alarmen gikk i det store pengespillselskapet på Malta. Nettene før hadde en norsk storspiller vunnet 3-4 millioner kroner på live blackjack, altså kortspill med en ekte dealer direkte på skjermen. Gevinstene hadde gått så fort at selskapet ikke hadde rukket å utestenge kunden, og nå hadde VIP-manager Niklas snakket med storspilleren på telefon. Spilleren ville ta ut pengene og ta med seg noen kamerater til Las Vegas. Panikken bredde seg hos sjefene i Malta, som snart skulle gjøre opp kvartalsregnskapet. – Sjefen tok ut en av Rolex-klokkene vi hadde i en safe til slike anledninger. Jeg tok det første og beste flyet til Norge, med Rolex-en i håndbagasjen, sier Niklas. Han fløy fra en øy som har gambling som en hovednæring. Hele 11 prosent av Maltas BNP kommer fra spillbransjen. Dermed er gambling nesten like viktig på Malta, som oljen er i Norge. Her i landet sto olje- og gassutvinning for 14 prosent av BNP i 2016, mens vår stolte fiskefangst og -foredling utgjorde under to prosent. En slik omsetning preger bybildet i en stat som ikke er større geografisk enn Asker og Bærum kommune. Malta: En liten øystat med store spillselskaper. Foto: Andreas Solaro, AFP – Vi holdt til i en bygning på åtte etasjer. Den øverste etasjen var en stor lekeplass med to terrasser og oversikt over hele marinaen i Malta, sier Niklas. Hver fredag klokka fire fjernet man hengelåsene på fem store industrikjøleskap i toppetasjen, forteller han. De var fylt med alkohol til de ansatte. – Vi måtte drikke til det var tomt! Den eneste regelen var at du ikke kunne ta med medbrakt alkohol. Spillbransjen på Malta har rundt 8000 ansatte, mens hovedstaden Valetta bare har 6500 innbyggere. På øya finnes det over 200 selskaper som driver med gambling. Det svenske spillselskapet Betsson, landets største arbeidsgiver, feiret nylig sin tusende ansatte – ei jente fra København.

En minister og sjefen for spilltilsynet i landet dukket opp på festen for å holde tale. Det er altså de som iverksetter landets lover, og de som skal passe på at spillselskapene holder seg innenfor regelverket. – Spillselskapene opererer hele tiden i gråsonene, og utnytter et veldig diffust regelverk, sier vår avhopper fra bransjen. Selv var Niklas stadig vitne til omgåelser av norske regler og lover. Oljefondet eier de største selskapene Det koker i kasinobransjen på Malta, akkurat som på Cuba på 1950-tallet. Men der det på Cuba var gangstere som Lucky Luciano og Meyer Lansky som dro i trådene, er det store børsnoterte selskaper som regjerer på Malta. De største har Statens pensjonsfond utland, Oljefondet, på eiersiden. Hvor mange pengespill- og bettingselskaper har Oljefondet eierandeler i? – Alle våre beholdninger ligger på nettet, men vi gir ikke ut informasjon på det, svarer kommunikasjonssjef i Oljefondet, Thomas Sevang. For å finne ut hvordan pensjonspengene våre forvaltes, har vi søkt etter de ti aller største gamblingselskapene i verden i Oljefondets portefølje på nett. Resultatet var både overraskende og interessant:

Selskapene er rangert etter posisjon på verdensbasis. Prosenttallet er Oljefondets eierandel, mens millionene representerer summen Oljefondet har investert. 1. Paddy Power Betfair. 2%. 1559 millioner.

2. William Hill. 2,75%. 728 millioner.

3. Playtech. 1,6%. 438 millioner.

4. Unibet. 0%.

5. Netent. 1,5%. 238 millioner.

6. Betsson. 1,6%. 190 millioner.

7. GVC Holdings. 2,8%. 560 millioner.

8. Amaya Inc. 0,8%. 149 millioner.

9. Ladbrokes, 1,3 %. 301 millioner.

10. Rank Group. 0,5%. 40 millioner. Av verdens ti største gamblingsselskaper er det altså bare ett som Oljefondet ikke har investert pengene våre i. Det er fristende å spørre hvorfor man ikke også har eierandeler i Unibet, men svaret fra Oljefondet lyder som alltid: – Vi kommenterer ikke enkeltselskaper, vi har nærmere 9000 selskaper i vår portefølje. Kommunikasjonssjef Thomas Sevang kommenterer heller ikke det etiske ved å investere i pengespillselskaper, men henviser oss til Oljefondets Etikkråd. – Etikkrådet forholder seg til de enhver gjeldene etiske retningslinjer for fondet. Graverutvalget behandlet gambling i 2003, og man valgte å ikke sette det opp som et produkt som kunne lede til utelukkelse, svarer fra Magnus Bain hos Etikkrådet. Apple-produkter og femstjerners hotell En vårdag på Gardermoen gikk vår mann på grønt med Rolex-en skjult i dokumentveska. Dermed sparte han 15.000 kroner i moms til den norske stat. Det hastet. På en flott restaurant på Aker Brygge møtte han blackjack-spilleren og overrakte gaven under en dyr middag. – Han trodde han hadde knekt koden. Ikke bare hadde han vunnet millioner, det kom også noen og spanderte middag og Rolex-klokke på ham! Slik var altså jobben til den unge nordmannen. Det handlet hele tiden om å pleie de som var gode til å tape penger. – Apple-produkter var veldig populære gaver. For å unngå toll, hadde vi avtaler med Apple-butikker i Norge, som så sendte faktura til Malta. Niklas’ tidligere arbeidsgiver holdt til i en staselig bygning på Malta. Dette bildet er fra selskapets sommerfest. Foto: Niklas/Privat Luksusreiser var enda mer populært. Disse ble helst bestilt gjennom tredjepartsselskaper på Jamaica, for å slippe europeisk moms. – På vanlige turer blåste vi 300.000 kroner av gangen på en liten gruppe kunder. Monaco var et populært reisemål. Og London, for å se Arsenal eller andre topplag på stadion, med VIP-billetter og femstjerners hotell. Jeg husker også at vi sendte en veldig god kunde og kona til tennisturneringen US Open i New York. Den turen kostet flere hundre tusen kroner, sier Niklas. Talspersoner for det omtalte spillselskapet sier til P3 Dokumentar at de ikke har kjennskap til dyre klokker, men at Apple-produkter bestilles gjennom norske leverandører, og reiser bestilles tradisjonelt via reisebyråer. Hos europeiske pengespillselskaper skal du egentlig ikke kunne vinne stort over tid, ifølge mange P3 Dokumentar har vært i kontakt med. – Ja, selskapet jeg jobbet i begrenset storvinnere, sier «Matias», som jobbet for et annet av de store gamblingsselskapene for noen år siden. – Ja, jeg har blitt kastet ut av de europeiske spillselskapene, sier Jonas Gjelstad (25), som har blitt millionær på oddstipping og nå spiller hos asiatiske spillselskaper. – Etterretningsavdelinger som stenger kontoene til proffer i oddsspill og blackjack er helt vanlig, hevder VIP-kundepleieren Niklas. Nylig fikk også Hallvard Flatland begrensinger på hvor mye han kunne satse.

Hvordan forventer @UnibetNorge å bli tatt på alvor i spm om lisens, når kundene møter f eks dette? @skolemorten pic.twitter.com/YXMMFXU3yK — Hallvard Flatland (@HFlatland) 5. april 2017

TV-legenden Flatland, som selv har gjort sitt for Casino-feber i Norge, ønsker ikke å kommentere annet enn at det er bra at noen setter søkelys på innsatsbegrensninger. Og han oppfordrer oss til å se nærmere på praksisen med bonuser. – Bonuser før hver lønningsdag – Jeg registrerte meg for en tid tilbake hos NordicBet for å se på sidene deres, men jeg satte ikke inn penger. I ukene som fulgte ble jeg nedlesset av e-poster, SMS-er og oppringninger, sier Rune Mentzoni. Han er spillforsker og førsteamanuensis ved institutt for samfunnspsykologi ved Universitetet i Bergen. Den fjerde gangen selskapet ringte, tok Mentzoni telefonen. – En vennlig kundebehandler spurte om jeg hadde møtt på tekniske problemer, siden jeg ikke hadde gjort innskudd. Jeg ble nysgjerrig på hvordan de ville håndtere problemspillere og spilleavhengige. Forskeren løy og sa at han hadde hatt problemer med spill, og nå vært fristet til å sette i gang på nytt – men at han heldigvis hadde klart å motstå fristelsen til å sette inn penger. – Kundebehandleren lot seg ikke affisere, og tilbød meg bonusordninger om jeg gjorde innskudd. Jeg gjentok at jeg hadde hatt problemer, og at jeg var glad for å ha unngått å gjøre innskudd nå. Dette inspirerte kundebehandleren til å fortelle meg at jeg kunne spille risikofritt på utvalgte kamper. Da sa jeg nei takk og la på, forteller Mentzoni. NordicBet, som er en del av Betsson, svarer ved talsperson i Norge, Kim Rud Petersen: – Når en kunde registrerer seg kan han eller hun enkelt krysse av for at de ikke vil ha henvendelser på mail, SMS eller telefon. Da skal man ikke motta noen ting annet enn lisenspålagte henvendelser. Så om så er skjedd er det en feil, og noe jeg bare kan beklage! Spilleavhengighetsforsker Mentzoni tror ikke hans tilfelle var et hendig uhell: – Jeg tillater meg å være skeptisk til at jeg bare var uheldig den ene gangen jeg forsøkte et slikt stunt, sier han. I en undersøkelse Brennpunkt gjorde til dokumentaren «Fanget av spillet», svarte 39 av 49 spilleavhengige at de hadde blitt kontaktet av spillselskapene etter å ha forsøkt å slutte. 23 av dem begynte da å spille igjen.

«VIP GIFT CRAZYNESS»! Disse formuleringene er hentet fra mailer P3 Dokumentar har fått tilsendt av kunder hos utenlandske spillselskaper. Foto/Kollasje: Faksimile / Martin Aas, NRK P3

Flere spilleavhengige forteller P3 Dokumentar at de får tilbud om bonuspenger flere ganger i måneden. – Jeg har nok fått mange tusen euro i «gratis» penger. I tillegg har jeg blitt tilbudt gratis turer der alt er inkludert, men jeg takket nei til det. Kjenner at jeg blir kvalm av å tenke på det, sier en 28 år gammel mann fra Bergen. I Stavanger sitter det en 31 år gammel mann som har liknende erfaringer. – Jeg fikk bonuser hver eneste måned, rett før lønning, fra et kasino. Pluss t-skjorter, kalendere, julekort og det som var. Jeg benyttet meg ofte av bonuser, men fikk så godt som aldri gjort uttak fra den siden. Selv om jeg vant millioner av kroner totalt, forteller han. – Mange tror de får penger ved bonuser, men det er krav knyttet til pengene, sier Niklas. – Det vanlige er at dersom man får 1000 kroner i bonus, må man omsette for 35 ganger så mye, altså 35.000 kroner. Lotteritilsynet er krystallklare på at praksisen med bonuser og gaver er ansett som ulovlig markedsføring i Norge. – Lotteritilsynet kan gi pålegg om stans og tvangsmulkt, og anmeldelse til politiet, forteller seniorrådgiver Trude Felde ved Lotteritilsynet. Hun kan ikke oppgi om dette har skjedd. Gjermund Cappelen på travbanen I fjerde etasje hos Økokrim i Oslo, med utsikt til nylig nedlagte «Hotel Cæsar», sitter lederen for hvitvaskingsenheten ved Økokrim, førstestatsadvokat Håvard Kampen. Økokrim har stadig kontakt med pengespillselskaper og gambling. – Linken mellom gambling og kriminalitet har nok vært et utbredt problem så lenge pengespill har eksistert. I norske lover har vi hatt forbud mot hasard og lykkespill helt tilbake til vikingtida, forteller Kampen. Han mener at overlappingen mellom krim og pengespill henger sammen med at de begge tiltrekker seg folk som liker raske penger, stor risiko og spenning – samtidig som mange kriminelle har overflod av kontanter som de ikke kan bruke til så mye, eller som de vil hvitvaske. På dag 33 av rettsaken mot politimannen Eirik Jensen kom det fram at hasjbaron Gjermund Cappelen hadde vunnet 2,6 millioner kroner på trav mellom 2007 og 2010. Hvor vanlig er det å se kriminelle på Bjerke og andre norske travbaner? – Det skal jeg ikke ha sagt i dag, men dette ble jo snakket om i en periode. Særlig i ransmiljøet og narkotikamiljøet hadde man behov for å hvitvaske penger, og å vise at man hadde inntekt. Dermed gikk noen på travbanen og kjøpte vinnerbonger. De kriminelle betalte gjerne en god slump med ekstra kontanter for vinnerbongene. Førstestatsadvokat Kampen mener at fenomenet er i ferd med å bli borte. Men det er ikke så lenge siden 2010. Har dere etterforsket om Cappelen hadde vunnet eller kjøpt travbongene? – Jeg skal ikke uttale meg om en pågående straffesak, men det er interessant at man kan hvitvaske lovlig gjennom gambling, uten å jukse. Ved å spille på lav odds kan man typisk vinne tilbake 80 prosent, og dersom du klarer å skjule tapene, kan du dokumentere en viss inntekt. Og alt under skatteprosenten blir sett på som ganske rimelig hvitvasking, så 20 prosent er kjempegod hvitvasking. Gjett hvor førstestatsadvokat Håvard Kampen jobber. Foto: Webjørn S. Espeland, NRK P3 Økokrim og VIP-kundepleier Niklas har begge hatt kontakt med samme person, en norsk statsborger som er siktet for hvitvasking i hundremillionersklassen. – Han var en god kunde hos oss – i løpet av én måned kunne han spille vekk millioner av kroner. Vi forsto at pengene ikke var helt lovlige, fordi vi sjekket og fant ut at kredittkortene han brukte ikke var private, men firmakort som kom fra banker i Midtøsten. Hva gjorde pengespillselskapet med det? – Alle visste hva det gikk i, men lukket øynene fordi pengene strømmet inn, sier Niklas. Pengespillselskapet han jobbet for vil ikke kommentere dette kundeforholdet av personvernhensyn. Økokrim ringte det aktuelle pengespillselskapet under etterforskningen av saken. Hva spurte dere spillselskapet om? – På generelt grunnlag kan jeg si at vi har gode erfaringer med å få transaksjonsoversikter og dokumentasjon fra pengespillselskaper, på samme måte som vi spør banker under etterforskning, forteller Økokrims Håvard Kampen. På Malta kan man både kjøpe statsborgerskap for noen millioner kroner og leie et komplett nettkasino for 120.000 euro i måneden, med kundeservice og markedsføring inkludert. Hva tenker Økokrim om mulighetene for hvitvasking med slike muligheter? – Den største utfordringen for oss er når pengestrømmen går over grenser, da er vi avhengig av at partene i andre land samarbeider med oss. Og hvis du driver kasinoet selv, er det kanskje ikke grunn til å tro at du ikke vil samarbeide med oss, sier Økokrims Håvard Kampen. Han legger til at politiet ser at pengespill på nett også fører til økonomisk kriminalitet, ved at spilleavhengige forsøker å håndtere spillegjeld ved å begå bedragerier, underslag og tyverier. – The reason you give him a Rolex I P3-dokumentaren «Spilleren» forrige måned fortalte Sigurd (21) om hvordan han slet med å få utbetalt gevinster fra utenlandske pengespillselskaper. Flere andre har fortalt om lignende opplevelser, at utbetalinger innebærer mye arbeid og tar lang tid. Niklas bekrefter at selskaper kan spekulere i å somle. – Jeg husker for eksempel en fyr fra Stavanger som spilte på odds. Han gjorde det ganske bra, og plutselig hadde han gått i pluss med 400.000 kroner. Niklas ringte den heldige rogalendingen, som kunne fortelle at pengene kom godt med – han skulle nemlig betale et depositum på en leilighet. – Jeg sa at vi skulle få ut betalingen så fort som mulig, men vi ventet selvfølgelig til over helgen. Og tror du ikke mannen blåste bort alle pengene på noen få dager? Jeg vil ikke si at dette blir gjort i alle tilfeller, men jeg har sett taktikken blitt brukt flere ganger, sier Niklas. Samtlige spillselskaper P3 Dokumentar har vært i kontakt med avviser en slik praksis.

Niklas på en benk i Storbritannia. Det middelmådige utsnittet skyldes at han ønsker å være anonym. Foto: Webjørn S. Espeland, NRK P3

Ifølge Niklas hadde selskapet han jobbet for en svensk VIP-kunde som fikk sperret kontoen sin på grunn av spilleproblemer. Én uke senere ble en konto åpnet i et kvinnenavn, men med trafikk fra samme IP-adresser og maskin-ID, og med samme spillemønster. – Vi skjønte det var ham. Men siden han spilte for store beløp, lukket alle øynene for det. P3 Dokumentar har snakket med både tidligere ansatte i pengespillselskap og flere spilleavhengige. De peker alle på forbrukslån og kredittbankene som det største problemet bak de store personlige tragediene. Også statssekretær Bård Folke Fredriksen (H) i Kulturdepartementet mener det er viktig å få et mer effektivt betalingsforbud. Selv tror Niklas det er en enkel sak å stoppe nordmenn fra å spille på ulisensierte selskaper. – Norske banker klarer jo å stoppe andre ulovlige transaksjoner. Hvis staten hadde innført bøter til alle banker, i samme størrelsesorden som transaksjonene fra spillselskapene, tror du ikke man ville klart å stoppe det på dagen? Mandag denne uka innførte Lotteritilsynet transaksjonsforbud mellom sju såkalte tredjepartselskap og bankene, for å hindre overføringer til og fra pengespillselskapene – uten at det så ut til å skremme aktørene noe særlig. @Blazeyyy Hei.

Vi har løsninger på plass, så det vil ikke ha noen innvirkning på våre kunder. Du kan være trygg på å få ut pengene dine hos oss. — Unibet Norge (@UnibetNorge) 23. april 2017

– De har greid å stoppe kanskje ti prosent av transaksjonene. Problemet er at de store betalingsformidlingsselskapene, som Neteller og Skrill, ikke blir berørt. Hvis staten virkelig hadde fokusert på dette, hadde de klart å stoppe det – slik som de i stor grad klarer med finansiering av terror og ulovlig våpensalg, mener Niklas. Den tidligere VIP-kundepleieren har fått stor respekt for Norsk Tipping etter å ha jobbet i spillbransjen. – Det er en non-profit organisasjon. Etter at tapsgrenser ble innført kan man ikke spille seg fra gård og grunn. Hvordan gikk det så med den norske storvinneren som hadde tenkt seg til Las Vegas? – Han dro til Vegas, men han brukte ikke så mye vi fryktet. Jeg tror nesten ikke han gamblet der borte i det hele tatt. I løpet av noen uker tapte han alle millionene tilbake til oss, tror jeg, sier Niklas. – Som sjefen vår sa: «The reason you give him a Rolex is every time he looks at his hand, and see his Rolex, he’s gonna know where to go and gamble». ► Hør mer om arbeidsmetodene til «Niklas» i P3-dokumentaren «Klokkesmugleren»

Unibet/Kindred Group, Betsson og ComeOn! har alle en haug med norske kunder i stallen. Foto/Kollasje: Faksimile/Martin Aas, NRK P3

Slik svarer de største pengespillselskapene i Norge Alexander Westrell, pressekontakt i Unibet/Kindred Group Fortell kort om Unibet og Kindred Group i Norge? Kindred Group er en av de største spilloperatørene i Europa, stiftet i 1997. Nordmenn er interessert i spill, og det er klart at de søker seg til de operatørene som har den beste og sikreste kundeopplevelsen. Dette er nok en av mange grunner til at de utenlandske spillselskapene står for rundt 60 prosent av det norske markedet. Hva synes dere om at det norske Oljefondet eier andeler i alle verdens ti største pengespillselskaper – unntatt Unibet? Hvordan og i hvilke selskaper det norske Oljefondet velger å investere får dere spørre dem om. Hva skal til for å bli VIP-kunde hos dere? Vi vet at det finnes kunder som er mer engasjerte spillere enn andre. De finnes hos oss, og de finnes hos alle andre spillselskaper, både online og offline. Disse kundene har høye krav og mye kunnskap om spill, og vi tilbyr dem produkter som lever opp til dette – for eksempel bedre bonuser, og billetter til ulike arrangementer. De kan også bli tilbudt personlig kontaktpersoner hos Kindred som de kan ringe til hvis de har spørsmål. Hva slags praksis har dere når det gjelder bonuser til kunder? Vi tilbyr forskjellige bonuser til våre mest lojale kunder, på samme måte som andre virksomheter. Hvordan forholder dere dere til at Lotteritilsynet mener dette er ulovlig markedsføring når det foregår til norske kunder? Kunder som ikke ønsker å få slike tilbud blir imidlertid ikke kontaktet. Dette gjelder også de kundene som har brukt et av verktøyene for ansvarlig spilling, for eksempel selvekskludering. Hva slags praksis har dere på limits, altså å begrense spillere som vinner mye? Vi har ingen praksis som begrenser hvor mye kundene våre vinner. Vi har en utbetalingsgrad på rundt 96 prosent, som betyr at vi over tid har en margin på omtrent fire prosent fra kundene våre. (Selskapet har ikke svart på spørsmål om innsatsbegrensingene på Hallvard Flatland, som er nevnt i saken ovenfor). Insidere i spillbransjen og storspillere hevder at det spekuleres i å gjøre utbetalinger tungvint og langsomt. Hva er deres kommentar? Kundenes utbetalinger gjennomføres så fort vi kan, og vi er blant de raskeste av alle nettspillselskapene. Av og til må kunder og kontonummer verifiseres for å forhindre bedrageri, identitetstyveri og hvitvasking, og da kan det ta litt lenger tid før pengene utbetales. Stian Røsvik Bjørstad, ComeOn! Fortell kort om ComeOn! sin posisjon i Norge? ComeOn! er lillebroren til de store internasjonale spillselskapene som operer i Norge. Vi er den tredje største aktøren, og den største utfordreren til Betsson og Unibet. Hva skal til for å bli VIP-kunde hos dere? I utgangspunktet er alle våre kunder VIP. VIP er et utvannet begrep som folk legger mye forskjellig i. Vi har et automatisk lojalitetsprogram som baserer seg på omsetning, ikke på gevinst eller tap. Hva konkret medfører en status som VIP-kunde? Vi gjør flere aktiviteter og servicetiltak for våre kunder, både lønnsomme kunder og mindre lønnsomme kunder. Det meste skjer automatisk gjennom oppfylte omsetningskrav på sidene våre, men innimellom velger vi også andre gruppedefinisjoner – som for eksempel at alle som har veddet på et utvalgt event blir invitert på en spillkveld, eller at alle som har satt inn penger på en spesiell dag er med i trekningen om billetter til en fotballtur. Dette er ikke ulikt Norsk Tipping-konsepter Superweekend, der man tidligere kunne vinne en fotballtur med Premier League-billetter. Hva slags fordeler og gaver har dere tilbudt norske VIP-kunder? Vi gir ikke andre fordeler enn personlig oppfølging, personlig service og tilrettelagte bonuser. Dessuten strekker vi oss litt lenger for å hjelpe VIP-kunder med konkrete spørsmål. Hva slags praksis har dere når det gjelder bonuser til kunder? ComeOn! er generelt veldig rundhåndet når det kommer til bonuser – det gjelder alle våre kunder. Utover det som allerede er nevnt, har vi også automatiske rutiner som gjør at enkelte kundegrupper for eksempel får sine uttak raskere, og at enkelte spørsmål i chatten går forbi køen, fordi de er raske og enkle å besvare. Hva tenker dere om at Lotteritilsynet mener dette er ulovlig markedsføring når det foregår til norske kunder? Vi operer ikke aktivt i Norge, men mot Norge via lovlige kanaler. Dette med støtte fra EU-lovgivningens prinsipper, beskyttet av frihandelsprinsippet. Vi vil også understreke at det er viktig for oss å forholde oss til norsk lov, og Lotteritilsynet gjør en utmerket jobb med å overvåke markedet. De siste tre årene har vi mottatt to henstillinger fra Lotteritilsynet om endring i vårt markedsmateriell, og da svarte vi direkte til dem for å løse opp i floken. Hva slags praksis har dere på limits, altså å begrense spillere som vinner mye? Vi begrenser syndikatspilling og innsidehandel i sportsbooken, som de fleste andre spillselskaper. Vi limiterer ikke vinnende spillere bare fordi de vinner. Insidere i spillbransjen og storspillere hevder at det spekuleres i å gjøre utbetalinger tungvint og langsomt. Hva er deres kommentar? Det faller på sin egen urimelighet. Våre kunder får utbetalt gevinster til bankkonto normalt innen neste bank dag og senest innen fem. Vi er pliktet til å identifisere spillerne og gå gjennom en KYC-prosess, altså at spillerne må bevise at de er den de utgir seg for å være. Dette er på grunn av EUs antihvitvaskingslover – vi er nødt til å verifisere at det ikke er noe svindel involert. Kundene klager ofte på denne prosessen, men reglen er jo der for at ikke hvermannsen kan stikke av med Visa-kortet ditt, tømme det og sette pengene inn på en valgfri bankkonto. Kim Rud Petersen, talsperson for Betsson Norge Fortell kort om Betssons posisjon i Norge? Betsson, NordicBet og Betsafe er alle en del av Betsson Group. Selskapet er eid av Betsson AB, som er registrert på Stockholms Børs. I dag har selskapet lisenser for spill i 11 forskjellige land i Europa, og er en av europas største spillselskaper med over 2000 ansatte. Hva skal til for å bli VIP-kunde hos dere? Lojale kunder tas, i likhet med andre bransjer, ekstra vare på. Det kan være med egne kontaktpersoner, billetter til events, bonuser og så videre. Hva slags fordeler og gaver har dere tilbudt norske VIP-kunder? Meg bekjent har norske kunder fått reiser til fotballkamper, konserter og liknende. I tillegg til egne bonuser på ulike spill og personlige kontaktpersoner. Samtidig har vi jo gitt bort utallige premier gjennom ulike konkurranser som vi har stort sett hver uke der alle kan delta både på nettsidene og gjennom sosiale medier. Hva slags praksis har dere når det gjelder bonuser til kunder? Vi tilbyr ulike bonuser til alle kunder som alle andre selskap i mange forskjellige bransjer gjør. Hva tenker dere om at Lotteritilsynet mener dette er ulovlig markedsføring når det foregår til norske kunder? Vi forholder oss til alle reguleringer i de land vi har lisenser. Vi kjøper et helt lovlig reklameprodukt på for eksempel TV, da kanalene de sendes på sender fra England. At Lotteritilsynet mener norsk lov skal gå foran engelsk lov må de selv svare for. På generelt grunnlag kan jeg også tilføre at det er helt frivillig å være kunde og medlem hos oss og andre utenlandske spillselskaper. Ingen tvinger noen til å bli medlemmer, og når man blir medlem godtar man også de reglene og vilkårene som er satt av selskapet og godkjent gjennom lisensen i de land man tilbyr spill fra. Med en norsk lisens vil norske myndigheter kunne regulere og kontrollere selskapene som har lisens. Slik det er i dag er det naturligvis de lokale myndighetene i de land vi er regulerte som har kontrollfunksjonen. Vi forholder oss konsekvent til reglene der vi er lisensierte og har et godt samarbeid med alle tilsynsmyndigheter! De fleste europeiske land har, eller er i ferd med å få, egne lokale lisenser. EU har de siste årene gitt flere land beskjed om at spillreguleringen deres ikke er kompatibel med EUs lover om fri flyt av varer og tjenester. Spørsmålet er fortsatt hva EU mener om den norske «enerettsmodellen» – og hva som vil skje om, eller når, de finner den ulovlig. Hva slags praksis har dere på limits, altså å begrense spillere som vinner mye? Som de fleste andre selskap i bransjen bruker man innsatsbegrensninger på spill, spesielt for å hindre syndikatspilling og innsidespill. Påstandene om at man generelt limitierer vinnende spillere er helt feil, og vi opplever ikke mange henvendelser om dette. Insidere i spillbransjen og storspillere hevder at det spekuleres i å gjøre utbetalinger tungvint og langsomt. Hva er deres kommentar? Dette er totalt feil! Vi jobber kontinuerlig for at innskudd og uttak skal gå så kjapt som overhodet mulig, og de fleste får sine utbetalinger umiddelbart. I noen tilfeller er vi pålagt økt kontroll i følge det Europeiske AML-direktivet, noe som gjør at noen uttak kan ta lengre tid, men dette hører til sjeldenhetene. Reglene for hvilke krav myndigheter har av kontroll på papirer og dokumenter varierer fra land til land, og vi forholder oss konsekvent til reglene i de land vi har lisens. ► Hør mer om pengespillbransjen i P3-dokumentaren «Klokkesmugleren»

Flere historier fra P3 Dokumentar Sigurd (21) klarer ikke å holde seg unna pengespill på nettet. Nå har han tapt over en halv million kroner. Hør og les P3-dokumentaren «Spilleren». Waleed Ahmed (20) og Grønt Norge skulle erobre verden. Så raknet alt. Hør og les P3-dokumentaren «Millionbløffen?». Mens millionene ruller inn hos Tix og russeklærprodusenter, ruller de ut hos russen. Hør og les P3-dokumentaren «De lettlurte».

P3dok som podkast